b'\n_START_ARTICLE_\nCommand & Conquer: Generals\n_START_SECTION_\nOppbygning\n_START_PARAGRAPH_\nGenerals er et krigsstrategispill, som setter spilleren i posisjon som leder for en krigsmakt p\xc3\xa5 en slagmark. Spilleren kan velge mellom \xc3\xa5 spille som USA, Kina eller Global Liberation Army (GLA), en terroristorganisasjon med tilgang til enorme ressurser. Hvert av lagene har forskjellige v\xc3\xa5pen, kj\xc3\xb8ret\xc3\xb8y og teknologi, med sine fordeler og svakheter. Som i tidligere C&C-spill kan spilleren bygge s\xc3\xa5 mange enheter og bygninger som \xc3\xb8nsket , og uten \xc3\xa5 m\xc3\xa5tte for eksempel bygge bygninger for \xc3\xa5 st\xc3\xb8tte mengden av stridsenheter, som i Blizzard sine strategispill. Man kan imidlertid kun bygge \xc3\xa9n helteenhet per lag, og med utvidelsen Zero Hour kan antall masse\xc3\xb8deleggelsesv\xc3\xa5pen per lag begrenses til ett._NEWLINE_Generals har tre enspillerkampanjer, en for hvert lag, som har en sammenhengende historie om en krig mot terror. For \xc3\xa5 f\xc3\xa5 frem den riktig, m\xc3\xa5 kampanjene spilles i riktig rekkef\xc3\xb8lge: F\xc3\xb8rst den kinesiske, s\xc3\xa5 GLA sin, og deretter den amerikanske kampanjen. Hver kampanje har syv oppdrag._NEWLINE_Som i tidligere Command & Conquer-spill har man muligheten til \xc3\xa5 spille et Skirmish-spill mot datamaskinen, hvilket vil si at man kan velge en slagmark, et lag, og opptil \xc3\xa5tte fiender eller allierte._NEWLINE_I tillegg har Generals mulighet for flerspillermodus via Internett og LAN._NEWLINE_Spillmotoren til Generals (SAGE) er en modifisert versjon av den som ble brukt skytespillet Command & Conquer: Renegade._NEWLINE_Command & Conquer: Generals har aldersgrense 15 \xc3\xa5r (for \xc3\xa5 spille p\xc3\xa5 internettet). 12 \xc3\xa5r (for \xc3\xa5 spille mot datamaskinen).\n_START_SECTION_\nForskjeller fra tidligere C&C-spill\n_START_PARAGRAPH_\nAlle tidligere spill i Command & Conquer-serien ble laget av Westwood, og det er mange forskjeller fra disse spillene. Noe av det f\xc3\xb8rste mange C&C-tilhengere la merke til, var mangelen av videoer f\xc3\xb8r oppdragene der spilleren ble informert om oppdragets gang. Videre er konstruksjonsmenyen flyttet fra h\xc3\xb8yre side av skjermen til helt nede, og for f\xc3\xb8rste gang kreves egne byggeenheter for \xc3\xa5 bygge bygninger. Alle disse er viktige elementer som har skilt Command & Conquer-spillene fra andre sanntidsstrategispill._NEWLINE_Generals har dessuten g\xc3\xa5tt bort fra det opprinnelige C&C-universet, der enten GDI og NOD kjempet mot hverandre, eller Red Alerts USA kjempet mot Sovjetunionen. Deler av spillet minner mer enn tidligere om Blizzards strategispill, b\xc3\xa5de n\xc3\xa5r det gjelder byggeenheter, hvert lags mulighet til \xc3\xa5 bygge helteenheter (en nyvinning i Warcraft III) og muligheten til \xc3\xa5 oppgradere enheter og bygninger i selve bygningene._NEWLINE_Muligheten til \xc3\xa5 bygge ubegrenset med masse\xc3\xb8deleggelsesv\xc3\xa5pen har heller ikke eksistert i tidligere spill i serien._NEWLINE_P\xc3\xa5 grunn av slike endringer i spillets oppbygning, hevder mange tilhengere av serien av Generals ikke h\xc3\xb8rer hjemme i Command & Conquer-serien.'